钦定古今图书集成/明伦汇编/氏族典/第314卷 > 《廖用贤尚友录》 > 彭汝楠
## 钦定古今图书集成/明伦汇编/氏族典/第314卷 > 《廖用贤尚友录》 > 彭汝楠

按《莆田县志》：“汝楠，字伯栋，文质孙。万历丙辰进士，授
会稽知县，以治行擢礼科给事中。时魏忠贤擅权，汝
楠疏论红丸一案，致触上怒，谴罚几殆。旋巡视京营，
极力整顿，积弊釐然一清。转吏科，随有册封海外之
役。陛辞，上疏云：‘杨涟参忠贤一疏，未奉明旨处分，乞
将一切罪状直穷到底，明正法纪’。”复命之日，又疏谏
逮系、立枷及九门监税诸苛法。晋礼科都复，率六科
伏阙请省刑薄税。忠贤怒甚，遂因推陞启事，矫诏夺
职。崇祯改元，起汝楠大理寺丞，转太常卿，升兵部右
侍郎。屡有疏议，皆中机宜。转左后以流寇猖獗，议剿，
与当事者不合，遂力辞而归，年六十卒。